text: Новозаразените с коронавирус в България се задържаха под 3 000 и през последното денонощие - BG VOICE
  2 803 нови случая на зараза с коронавирус бяха установени през последните 24 часа в България, като това е втори пореден ден с под 3 000 случая. Общият брой на случаите от началото на пандемията в страната стана 370 179, от които 71 002 са активни и към момента.
  Направените тестове през денонощието са 16 965 (16,8% положителни), а общо досега тестовете са 2 257 555.
  В болница с коронавирус са 10 271 българи, като 812 от тях са в интензивните отделения.
  И през миналото денонощие смъртността остана висока – нови 138 души загубиха борбата с болестта и допълниха печалната статистика на смъртните случаи до общо 14 308.